**1. UCM Cymru**

1.1Undeb Cenedlaethol Myfyrwyr Cymru yw’r mudiad democrataidd mwyaf yng Nghymru sy’n cynrychioli dysgwyr mewn amryw o sefyllfaoedd, gan gynnwys addysg bellach ac uwch, addysg gymunedol i oedolion a phrentisiaethau.

**2. Sylwadau Cyffredinol**2.1Mae UCM Cymru yn croesawu’r cyfle i ymateb i ymgynghoriad y Panel Arbenigol ar Newid Trefn Etholiadol y Cynulliad ar ostwng yr oedran isaf ar gyfer pleidleisio yn etholiadau’r Cynulliad. Credwn ei bod yn foesol gywir caniatáu i bobl 16 a 17 dinasyddion gweithredol a meithrin arfer oes o bleidleisio.  
  
2.2 Yn ystod y ddwy flynedd ddiwethaf, cafwyd pum pleidlais wahanol yng Nghymru, gan gynnwys etholiadau i Gynulliad Cenedlaethol Cymru, yr Etholiad Cyffredinol brys a’r refferendwm ar aelodaeth y DU o’r Undeb Ewropeaidd (UE). Ym mhob un o’r pum etholiad, mae cyfeiriad Cymru a’r DU yn y dyfodol wedi bod yn y fantol, ac eto mae pobl 16 a 17 oed wedi cael eu gwrthod rhag yr hawl i ddylanwadu ar y dyfodol hwnnw.  
  
3. **Cwestiwn1:** *Oes gennych chi unrhyw dystiolaeth, boed hynny ar ffurf stori neu fel arall, bod pobl Ifanc am weld gostyngiad yn yr oedran ar gyfer pleidleisio, neu fel arall?*

3.1 Mae ein haelodaeth wedi’i gwneud yn glir, drwy basio polisi ei bod am weld pobl 16 a 17 oed yn cael yr hawl i bleidleisio ym mhob etholiad a gynhelir yng Nghymru yn y dyfodol. Gyda newidiadau mewn gwasanaethau ieuenctid, tai ac addysg, cred ein haelodau ei bod yn annheg nad oes gan bobl 16 a 17 oed ddylanwad ar eu dyfodol.   
  
3.2 Gall pobl 16 a 17 oed briodi, ymuno â’r lluoedd arfog, gyrru car a thalu trethi, ac eto ni allant bleidleisio ar bwy fydd yn eu cynrychioli. Cred ein haelodau fod hyn yn foesol anghywir. Ynghyd â hyn, cred ein haelodau y bydd gostwng yr oedran pleidleisio yng Nghymru’n cynorthwyo ymdrechion i ddatblygu dinasyddion Ifanc mwy gweithredol a sicrhau eu bod yn gallu dylanwadu ar eu dyfodol.   
  
3.3 Cred UCM Cymru fod hunan-sbarduno’n hollbwysig; mae cymaint o benderfyniadau a wneir ar lefel etholiadol yn effeithio ar y rheiny dros 16 oed ac, yn achos trethi, maent yn rhan weithredol ohonynt. Mae’n gwbl gyfiawn bod modd i’r rheiny a gaiff eu heffeithio gan y pleidleisiau hyn ddwyn y rheiny sy’n gyfrifol yn y blwch pleidleisio.  
  
4. **Cwestiwn 2:** *Oes unrhyw bobl 16 neu 17 oed wedi sôn wrthych am fethu â phleidleisio mewn etholiadau diweddar neu rai sydd ar y gweill?*  
  
4.1 Dangosodd y Refferendwm ar Annibyniaeth yr Alban yn 2014 fod pobl 16 a 17 oed yn fwy na pharod i gyfranogi yn y broses wleidyddol. Yn ôl adroddiadau, aeth 75% o bobl 16 a 17 oed ati i bleidleisio, a nododd ymchwil a gynhaliwyd yn dilyn y refferendwm y byddai 97% o’r bobl 16 a 17 oed hynny’n pleidleisio eto yn y dyfodol; dywedodd 3% arall nad oeddent yn sicr.1  
  
4.2 Mewn cyferbyniad i hyn, nid oedd gan bobl 16 a 17 oed yr hawl i bleidleisio yn refferendwm yr UE, gydag amryw yn dwyn sylw at y ffaith y byddai rhaid iddynt fyw â a deilliannau’r canlyniad, na fu ganddynt unrhyw ran ynddo. Canfu arolwg a gynhaliwyd gan UCM y byddai 76% o bobl 16 a 17 oed wedi pleidleisio yn y refferendwm pe bai ganddynt y cyfle. Dangosodd un arolwg fod 54% o’r rheiny a oedd yn gymwys i bleidleisio yn bwriadu pleidleisio.2  
  
5. **Cwestiwn 3:** *A fyddai gostwng yr oed pleidleisio’n cael effaith ar ymgysylltiad neu gyfranogiad gwleidyddol pobl Ifanc? Oes unrhyw ffyrdd eraill y gellid cyflawni effaith cyffelyb?*  
  
5.1 O fewn yr amgylchedd gwleidyddol cyfredol, llae mae llawer o bobl Ifanc yn teimlo’n ddigyswllt â gwleidyddiaeth ynghyd â diffyg rheolaeth dros eu dyfodol, byddai gostwng yr oed pleidleisio’n gam cryf a chadarnhaol at wella cyfranogiad gwleidyddol ledled Cymru.  
  
5.2 Er y byddai gostwng yr oed pleidleisio i gynnwys pobl 16 a 17 oed yn cael effaith gadarnhaol ar ymgysylltiad ieuenctid, ni allwn ddibynnu ar hyn yn unig i wella cyfranogiad gwleidyddol.   
  
5.3 Mae UCM Cymru’n gwbl gefnogol i’r argymhellion ynglŷn ag addysg ddinasyddiaeth a amlinellir yn Adolygiad Donaldson. Credwn fod addysg ddinasyddiaeth yn hanfodol i ddarparu pobl Ifanc â’r wybodaeth a’r hyder i fod yn ddinasyddion gweithredol. Er mwyn sicrhau bod yr argymhellion hyn yn llwyddiannus, rydym yn cytuno’n gryf â galwadau Cymdeithas Newid Etholiadol Cymru i sicrhau bod hyn yn cael ei gyllido’n ddigonol a’i flaenoriaethau’n effeithiol gan Lywodraeth Cymru.   
  
5.4 Er mwyn paratoi pobl Ifanc yn effeithiol at gyfranogi mewn democratiaeth, rhaid i addysg ddinasyddiaeth gynnwys addysg wleidyddol. Credwn fod addysg wleidyddol yn hanfodol ar gyfer pobl Ifanc yng Nghymru er mwyn iddynt feithrin dealltwriaeth ynglŷn â sut mae’r penderfyniadau a wneir yn San Steffan, yn y Cynulliad Cenedlaethol ac yn eu cynghorau lleol yn effeithio ar eu bywydau, a sut y gallant ddylanwadu ar y penderfyniadau hyn.  
  
5.5 Cred UCM Cymru ei bod yn hanfodol bwysig i addysg ddinasyddiaeth gael ei chyflwyno mewn ysgolion ledled Cymru, ond ni ddylai hon fod yr unig ffordd mae pobl Ifanc yn dysgu am wleidyddiaeth. Rydym o blaid ‘dysgu drwy wneud’ lle caiff pobl Ifanc y cyfle i ymarfer yr hyn maent wedi’i ddysgu.  
  
5.6 Mae ymrwymiad y Cynulliad Cenedlaethol i greu Senedd Ieuenctid yng Nghymru’n galonogol. Mae ein haelodau wedi ei gwneud yn glir ei bod yn hanfodol bod lleisiau pobl Ifanc ledled Cymru yn cael eu clywed gan y rheiny sy’n gwneud penderfyniadau ar bolisiau a gwasanaethau sy’n effeithio ar eu bywydau. Credwn y byddai’r profiad hwn o fudd sylweddol mewn darparu pobl Ifanc â’r hyder i fod yn wleidyddol weithredol.

5.7 Ynghyd â hyn, credwn y gall mudiadau megis undebau myfyrwyr ac undebau llafur chwarae rôl allweddol mewn datblygu cyfranogiad gwleidyddol gweithredol. Dylid bod gan bobl 16 a 17 oed sydd ar hyn o bryd yn y coleg neu’n dysgu yn y gweithle’r cyfle i gyfranogi mewn mudiadau cynrychioli sy’n dylanwadu ar eu haddysg neu gyflogaeth. Bydd hyn wedyn yn adeiladu eu hyder ac yn eu hannog i gyfranogi yn y broses wleidyddol ehangach.

5.8 Er mwyn sichrau bod pobl Ifanc yn cael y cyfleoedd i gyfranogi yng ngweithgareddau undebau myfyrwyr, cred UCM Cymru ei bod yn hanfodol bwysig gwneud strwythurau llais dysgwyr yn ofyniad statudol ar draws y sector addysg ôl-16. Credwn y gellir cyflawni hyn drwy weithredu Adolygiad Hazelkorn fel modd o sicrhau bod sefydliadau’n gallu diwallu eu cennad dinesig.  
  
5.9 Mae UCM Cymru hefyd yn galw am gofrestru myfyrwyr mewn addysg bellach ac uwch yn awtomatig, fel rhan o weithredu Hazelkorn. Ynghyd â hyn, credwn y dylai awdurdodau lleol, consortia addysg rhanbarthol, sefydliadau addysg bellach ac uwch a darparwyr hyfforddiant weithio gyda’i gilydd ar ymgyrchoedd cofrestru pleidleiswyr er mwyn cynyddu nifer y bobl ifanc ar y gofrestr etholiadol.